F'awla 9 tal-Qorti ta' Malta kompliet tinstema' l-kumpilazzjoni tax-xhieda fil-konfront ta' Yorgen Fenech, li qed ikun akkużat bil-qtil tal-ġurnalista Daphne Caruana Galizia. Graziella Attard esebixxiet il-proċess verbal tal-inkjesta miftuħa dwar il-qtil ta' Daphne Caruana Galizia. Dwar sitt stqarrijiet li ta' Melvin Theuma, il-Prosekuzzjoni ssuġġeriet li tagħti nota lill-Qorti u tindika liema minuti fihom ix-xhud tal-istat jagħti informazzjoni li ma tikkonċernax lill-akkkużat. Id-Difiża talbet sabiex din l-informazzjoni ma tintgħażilx b'tali mod li tippreġudika l-akkużat. Il-Qorti stqarret li hija l-istess Qorti li ser tkun qed tiddeċiedi liema partijiet m'għandhomx jinstemgħu fil-Qorti. Id-Difiża qalet li Melvin Theuma qal anke fl-istqarrijiet li huwa xtara l-proklama u għalhekk ix-xhieda tiegħu hija mixtrija. Stqarr li l-Prosekuzzjoni qed tkellem lix-xhieda u jgħidulu x'għandu jgħid. Qal li f'ħin minnhom Melvin Theuma prova jgħid li l-ġojja kellu t-tapes u l-Pulizija pruvat twaqqfu u qaltlu li hu tahom lil Yorgen. Stqarr li hemm recordings oħra li mhux jiġu preżentati u hawnhekk stqarr li ma jistax ikollu serħan il-moħħ li m'hemmx evidenza li qed tinżamm milli tiġi preżentata. Hawnhekk il-Prosekuzzjoni talbet sabiex id-Difiża tikkjarifika għal liema evidenza qiegħed jirreferi. Hawnhekk id-Difiża stqarret li l-prosekuzzjoni għandha d-dover skond il-liġi li tippreżenta kull evidenza, kemm favur u dik kontra l-imputat. Dan filwaqt li nnota li l-akkużat għadu qed jinżamm arrestat meta huwa preżunt innoċenti. L-Ispettur Keith Arnaud stqarr li din tat-tapes moħbija hija diska skaduta hekk kif m'hemm l-ebda tapes moħbija, speċjalment jekk spiċċaw f'idejhom stess bħala Difiża. Stqarr li kienu l-esperti tal-Qorti u l-Europol li ġabru l-informazzjoni mir-recordings. Stqarr li l-pulizija minn dejjem setgħu ikellmu xhud. Stqarr li l-investigazzjoni vera għadha għaddejja. Stqarr li intużat sistema audio visual sabiex żgur tingħata l-istampa ċara kollha ta' meta pulizija kellmet xhud. Hawnhekk talbet lid-Difiża tiċċara l-punti li għamlet dwar recordings li qalet ma jeżistux. Il-Qorti stqarret li l-proċess tal-ġbir tal-evidenza qed isir u għadu għaddej. Mercieca stqarr li hemm phone taps ma' Edwin il-Ġojja u Brincat fejn qalu lil Melvin Theuma sabiex ipoġġi l-kliem f'ħalq Yorgen Fenech u biex jirreferi għalih bħala mandant. Stqarr li l-Prosekuzzjoni ma tistax tibqa' tgħid li hemm investigazzjonijiet għaddejjin u l-akkużat jibqa' arrestat. L-Ispettur Arnaud stqarr li dawn il-phone taps huma parti mill-inteliġenza li ntużat fl-interrogazzjoni ma' Brincat sabiex iġgħaluh iwieġeb. Stqarr li fil-pussess ta' Melvin m'hemm l-ebda rekording bejn Theuma u Tonna. Qal li l-intelligence li kienet mogħtija lill-Pulizija biex tkun użata u din diġà ġiet mgħoddija lill-Qorti. L-Ispettur Keith Arnaud tela' fuq il-pedana tax-xhieda u ppreżenta sitt DVD's bl-interrogazzjonijiet ta' Mlevin Theuma meħuda f'Novembru tal-2019. Id-Difiża staqsiet dwar l-interrogazzjonijiet li Keith Arnaud għamel lil Yohann Cremona. L-Ispettur Arnaud stqarr li huwa jemmen li fir-recordings ta' Melvin Theuma Il-Qorti ordnat lill-Prosekuzzjoni sabiex tippreżenta nota fejn għall-ispeditezza tal-Qorti, tindika l-partijiet tar-rekordings fejn fil-fehma tagħha jirreferu għal reati oħrajn li huma estranji għal imputat. Stqarret li madankollu ser ikun espert li jagħmel il-kopji finali. Id-Difiża talbet sabiex dawk li jipprovdu s-servizzi tat-telefonija, iżommu l-informazzjoni kollha tal-persuni involuti fil-każ sabiex din ma tintilifx. L-Avukat tal-parte civile, Jason Azzopardi stqarr li din hija 'fishing expedition'. Stqarr li fil-lista hemm ukoll avukat. Stqarr li hija illegali li tinżamm din it-tip ta' informazzjoni bla ebda kriterji li jidentifikaw ġurnata jew post. Id-Difiża stqarret li din mhux 'fishing expedition'. Hawnhekk stieden lil Dr. Jason Azzopardi sabiex jirreġistra dawn id-dikjarazzjonijiet u jgħid li qed joġġezzjona sabiex jiddefendi terzi persuni u lill-uffiċjal tal-prosekuzzjoni li din l-informazzjoni m'għandux. Il-Qorti stqarret li t-talba trid issir iktar speċifika u ma tistax tkun daqshekk ġenerali minħabba raġunijiet ta' privatezza. Il-Qorti saħansitra qalet lid-difiża li skont il-proċeduri kriminali hija trid tagħmel rikors sabiex tagħmel talba bħal din. Dwar dan il-Prosekuzzjoni stqarret li irid ikun hemm raġuni fuq kull persuna li tagħha titlob l-informazzjoni d-Difiża. Id-Difiża talbet aġġornament dwar is-saħħa ta' Melvin Theuma. Il-Qorti stqarret li skont l-esperti tal-Qorti jidher li l-qagħda tiegħu hija waħda aħjar u fi ftit żmien għandu jkun tajjeb biex ikun imħarrek sabiex jixhed.